Petroljoggies op Marikana aangehouDie Marikana-myn. (Foto: Sibanye-Stillwater) Die polisie op Marikana het Saterdag twee mans in hegtenis geneem nadat ŉ vulstasie in die omgewing beroof en petroljoggies aangehou is. Saterdagoggend om en by 04:00 is petroljoggies by die betrokke vulstasie met vuurwapens aangehou en ŉ onbekende bedrag geld en sigarette gebuit. Die verdagtes het te voet gevlug. Veiligheidswagte het op die rooftog gereageer en ŉ skietery het tussen hulle en die vermeende rowers ontstaan. Die polisie is ook oor die voorval ingelig en het twee van die drie verdagtes by ŉ huis in die omgewing voorgekeer. Die twee verdagtes is 21 en 25 jaar oud. “Die verdagtes was in besit van vuurwapens en ammunisie. Die polisie is nog op soek na die derde verdagte,” het kapt. Aafje Botma, woordvoerder van die polisie in Noordwes gesê. Die verdagtes sal na verwagting Maandag in die landdroshof in Rustenburg verskyn, waar hulle aangekla sal word van poging tot moord, roof en die besit van ongelisensieerde vuurwapens en ammunisie. “Die ondersoek, sowel as soektog na die derde verdagte, duur voort.”